Les obres de la piscina coberta de Manises continuen a bon ritme
24 de gener de 2025

· S’ha ampliat la primera planta de les instal·lacions per a modernitzar el gimnàs municipal

Manises, 24 de gener de 2025.- L'Ajuntament de Manises continua treballant en les obres de la piscina coberta municipal, mitjançant l’empresa constructora adjudicatària Fulton S.A., la qual avança en les tasques d’execució segons el calendari previst i que ja ha ampliat la primera planta de les instal·lacions esportives, on se situaran les sales funcionals, les quals seran més amples i modernes.

En la primera planta, s’han eliminat tots els murs existent per a configurar l'espai mitjançant tres sales: una sala central diàfana, que és la zona que s’ha ampliat amb la construcció d’un nou forjat sobre la piscina xicoteta, i dos sales més menudes en els dos extrems de la planta.

Amb aquesta prolongació de l’espai útil, s’augmenta la superfície de la primera planta de la piscina coberta municipal, la qual tindrà un gimnàs amb més serveis i de major qualitat, adequats i adaptats als nous usos i tendències actuals, així com uns nous vestuaris i la reconversió de la piscina menuda en un espai de relaxació.

D’aquesta manera, els treballs de remodelació integral d’aquestes instal·lacions esportives municipals, que presentaven deficiències estructurals des de la seua inauguració l’any 2006, segueixen a bon ritme perquè es puga restablir el servei de la piscina mateix i funcionar amb totes les garanties de seguretat.

L'accés principal a l'edifici es manté des del carrer Roses i s’estableix una entrada amb torns d'accés i una recepció informàtica. També es canvia la distribució interior de la planta baixa, de manera que els vestuaris s'organitzen quedant a l'esquerra el vestuari femení i a la dreta el masculí, incloent-hi vestuaris infantils.

A més, entre les millores que s'inclouen en aquest complex projecte, es troba la instal·lació de plaques solars fotovoltaiques, la millora de l'aïllament tèrmic de l’envolupant de l'edifici, la instal·lació d'un sistema de producció d'aigua calenta sanitària i per al calfament de l'aigua de les piscines per aerotèrmia, la millora de l'eficiència energètica de les instal·lacions de climatització, la ventilació i la retirada d’humitat del recinte o la renovació de la instal·lació elèctrica.